
הכנסת השש-עשרה






נוסח לא מתוקן

מושב רביעי

פרוטוקול מס'

מישיבת ועדת הכספים

יום שני, כ"ג בטבת התשס"ו (23.01.2006), בשעה 10:30

סדר היום:


1)  תקנות השקעות משותפות בנאמנות (עמלת הפצה), התשס"ה-2005.

2)  תקנות הפיקוח על שירותים פיננסיים (קופות גמל) (עמלות הפצה), התשס"ה-2005.

נכחו:

חברי הוועדה: 

יעקב ליצמן - היו"ר

חיים אורון

איוב קרא

נסים דהן

רוני בריזון

ניסן סלומינסקי

דניאל בנלולו

גלעד ארדן

יצחק כהן

צבי הנדל

ויצמן שירי

ברוך לוברט – הלשכה המשפטית, משרד האוצר




יועצת משפטית: נורית אלשטיין 
יועצת כלכלית: סמדר אלחנני

מנהל הוועדה: טמיר כהן

רשמת פרלמנטרית: מיטל בר-שלום

תקנות השקעות משותפות בנאמנות (עמלת הפצה), התשס"ה-2005

תקנות הפיקוח על שירותים פיננסיים (קופות גמל) (עמלות הפצה), התשס"ה-2005

היו"ר יעקב ליצמן:
אני פותח את ישיבת הוועדה. אני מקדם בברכה את שירי ויצמן, חבר כנסת חדש. הסעיף הראשון שעל סדר-היום הוא: תקנות הפיקוח על שירותים פיננסיים (קופות גמל) (עמלות הפצה), התשס"ה-2005, ותקנות השקעות משותפות בנאמנות (עמלת הפצה), התשס"ה-2005.
ניסיתי לבדוק אפשרות לגבי נושא של העמלה האחידה, וקיבלתי חוות דעת משפטיות שזה לא ניתן, חוות דעת של בנק מסוים כי זה כן ניתן, ותשובה מיועצת משפטית של הוועדה שזה לא ניתן. לכן, זה לא ניתן. קיבלתי חוות דעת לגבי הנושא של המלאי, שזה לא ניתן. מי שבעד התקנות האלו, שירים את ידו.

ה צ ב ע ה

בעד- 4

נגד- אין

נמנעים- אין

היו"ר יעקב ליצמן:

זה אושר. תודה רבה.

חיים אורון:

מה אושר? מה בדיוק קרה כאן?

היו"ר יעקב ליצמן:

אני מבקש רוויזיה. מי בעד הרוויזיה שירים את ידו. 

היו"ר יעקב ליצמן:

הרוויזיה לא אושרה. תודה רבה. 

חיים אורון:

אני חושב שאתה מבזה את הוועדה. 

היו"ר יעקב ליצמן:

אני לא מבזה את הוועדה. 

חיים אורון:

זאת זכותי לדעת את התשובה של היועצת המשפטית של הוועדה, כפי שנאמרה לך. 

היו"ר יעקב ליצמן:

אני קיבלתי את זה בכתב. 

חיים אורון:

האם אתה יכול למסור לי את זה לפני ההצבעה. 

היו"ר יעקב ליצמן:

אני אבקש שיביאו לך אותה. 

חיים אורון:

אני רוצה לראות את זה לפני הצבעה. 

היו"ר יעקב ליצמן:

לא, אחרי ההצבעה. ההצבעה כבר התקיימה. 

קריאה:


מי הצביע בעד?

היו"ר יעקב ליצמן:

כולם הצביעו בעד.

חיים אורון:

אני חושב, שאתה מבזה אותנו ומבזה את הוועדה. אני אמרתי ליוסי ואני לא אשנה את עמדתי, שאני התכוונתי להצביע בעד, אבל אני לא נסעתי שעתיים בבוקר כדי לשמוע כאן שאני לא יכול לראות את חוות הדעת. מישהו הגיש לי חוות דעת, ואני הבטחתי לו שאני אשמע אותו ואשמע עמדה שנייה ואז אני אחליט.

היו"ר יעקב ליצמן:

אני לא פותח כאן דיון. אני יכול להגיד לך, שדנו בנושא הזה במשך חודשים. אנחנו התבזינו כאן בוועדה בדיונים על כל מיני נושאים. אני הבאתי את זה לדיון על סדר היום והצבעתי. 

חיים אורון:

אבל מותר לי גם להגיד מילה. יכול להיות שהנייר הזה לא שווה כלום. 

היו"ר יעקב ליצמן:

אמרתי לפרוטוקול שיש לי חוות דעת של היועצת המשפטית. 

חיים אורון:

אני מאוד מעריך אותך. יכולת להודיע לנו שקיבלת חוות דעת. אני לא יודע מה עבר עליך בלילה. 

רוני בריזון:

זה לא בסדר. לפי לוח הזמנים, היה צריך לדון קודם על העניין של העמותות. 

היו"ר יעקב ליצמן:

לא. את סדר היום אני קובע. סדר היום של העמותות הוא בדיוק חצי דקה. 

רוני בריזון:

זאת בדיוק החצי דקה שאני איחרתי. 

היו"ר יעקב ליצמן:

אני מוכן להראות לכם את חוות הדעת המשפטית של היועצת המשפטית של הכנסת לגבי בנק מזרחי. אני קיבלתי את חוות הדעת, אמרתי את זה לפרוטוקול, הצבעתי וזאת ההחלטה. תודה רבה. 

חיים אורון:

אם כך, אנחנו מיותרים לגמרי בכנסת הזאת.

היו"ר יעקב ליצמן:

אני הצבעתי. 

חיים אורון:

אבל יש כאן נהלים אלמנטריים של עבודה של ועדה. זכותו של אזרח לבוא ולהגיד: הגשתי מסמך וזכותי לשמוע חוות דעת.

היו"ר יעקב ליצמן:

קיבלתי חוות דעת.

חיים אורון:

אני לא ראיתי אותה.

היו"ר יעקב ליצמן:

זה לא משנה. זה מופנה אליי ולא אליך. כאשר מישהו פונה אלי, אני לא חייב להגיד לכם את התשובה. הוא פנה אלי. בכדי להיות מסודר, אני ביקשתי חוות דעת נגדית. קיבלתי  מהיועצת המשפטית חוות דעת בכתובים הבוקר, שאומרת שחוות הדעת הראשונה עומדת. 

נסים דהן:

אם כל הכבוד, זה לא דיון. אני לא רוצה להיות בובה באף מקום. 

רוני בריזון:

אני לא מוכן לסבול התנהגות כזאת. 

נסים דהן:

עוד לא נכנסנו וכבר היתה הצבעה. 

גלעד ארדן:

מה הצביעו כבר?

נסים דהן:

כן.

דניאל בנלולו:

אז רוויזיה. 

גלעד ארדן:

ליצמן, זה לא יעבור בשתיקה. אני אלך לבית משפט על דבר כזה. 

רוני בריזון:

זו הפעם הראשונה שאתה ואני נלך לבית משפט יחד. 

דניאל בנלולו:

רגע, על מה הצבעת, אדוני היושב-ראש?

היו"ר יעקב ליצמן:

על מה שהממשלה הביאה. 

דניאל בנלולו:

האם מישהו ראה את זה? בצבא נותנים 7 דקות, ופה אתה לא נותן דקה. 

היו"ר יעקב ליצמן:

תודה רבה. 

גלעד ארדן:

אנחנו מבקשים להישאר ולשבת איתך על זה. 

היו"ר יעקב ליצמן:

אני מוכן לשבת אתכם על זה. אין בעיה. 

גלעד ארדן:

ג'ומס, האם אתה הצבעת?

חיים אורון:

אני לא הצבעתי.

רוני בריזון:

גם אני לא הצבעתי.

דניאל בנלולו:

מי הצביע? אדוני היושב-ראש, אני מבקש לקבל את השמות של מי שהצביע.

היו"ר יעקב ליצמן:

המזכיר ייתן לך את השמות. 

דניאל בנלולו:

אני מבקש הצבעה שמית. מי הצביע?

היו"ר יעקב ליצמן:

אני, חבר הכנסת שירי, חבר הכנסת קרא וחבר הכנסת הנדל. 

גלעד ארדן:

אני רוצה לשמוע שהיועצת המשפטית אומרת, שההחלטה הזאת חוקית. 

היו"ר יעקב ליצמן:

אתה יכול לבדוק את זה. אין לי בעיה. 

הישיבה ננעלה בשעה 10:45.

